Η υπουργός Πολιτισμού Λίνα Μενδώνη σχολίασε σήμερα τον έλεγχο που έγινε σε ανήλικους κατά την προβολή της ταινίας Τζόκερ σε κινηματογράφους της Αθήνας και δήλωσε «Σωστά αντέδρασε ο κόσμος γιατί αυτό που έγινε ήταν ανοίκειο».

Η Υπουργός Πολιτισμού δήλωσε πλήρη άγνοια για το περιστατικό το οποίο αφορά τον έναν από τους δύο ελέγχους που έγιναν. Η Λίνα Μενδώνη αναφέρει πως και η ίδια έμαθε τι συνέβη εκ των υστέρων, κάτι που επιβεβαιώνεται και από την τηλεφωνική επικοινωνία του Lifo.gr χθες το βράδυ με το ΥΠΠΟΑ. Η Λίνα Μενδώνη ανέφερε ότι η πρώτη της αντίδρασή όταν έμαθε ότι τη διαδικασία κινήθηκε από το υπουργείο Πολιτισμού ήταν να ρωτήσει όλη την ιεραρχεία του υπουργείου για το ποιος έδωσε την εντολή και ποιος βρίσκεται πίσω από την ενέργεια αυτήν και όπως αποδείχθηκε κανείς δεν γνώριζε τίποτα.

«Πήρα τον Υπουργό Προστασίας του Πολίτης, πήρα τα στοιχεία των δύο γυναικών και έμαθα ότι ήταν υπάλληλοι του υπουργείου Πολιτισμού, οι οποίες λειτουργούσαν αυτόνομα», σημείωσε η Λίνα Μενδώνη. «Το υπουργείο δεν είχε δώσει καμία εντολή, αγνοούσε το θέμα, οι κυρίες δεν ενημέρωσαν ούτε για τις προθέσεις ούτε για το τι έκαναν, αγνοούσαν όλη την ιεραρχία. Σε κάθε περίπτωση δεν υπήρχε καμία εντολή και θα κινηθεί όλη η διαδικασία για πειθαρχικό έλεγχο».

Η Υπουργός είπε επίσης ότι οι δύο υπάλληλοι «δεν είχαν καμία αρμοδιότητα καταστολής» και σχολίασε πως «δεν είναι δυνατόν δύο κυρίες κάτω από την υπαλληλική τους ιδιότητα να προκαλούν τέτοιο κοινωνικό πρόβλημα». «Λειτούργησαν αυθαιρέτως, δεν έχει γίνει ποτέ τέτοιο πράγμα, δεν μπορώ να καταλάβω τι τις οδήγησε σε αυτή την πράξη», συμπλήρωσε η ίδια.

Όπως εξήγησε η Υπουργός, πρόκειται για υπάλληλους της Διεύθυνσης Σύγχρονου Πολιτισμού, η οποία εξετάζει την ακαταλληλότητα των ταινιών. Διευκρίνισε ωστόσο, ότι ο ρόλος τους είναι καθαρά γνωμοδοτικός και το δικαίωμα ελέγχου τους περιορίζεται στο αν παρατηρούνται παραβάσεις στον κινηματογράφο. «Ο έλεγχος δε σημαίνει φωνάζω την ΕΛΑΣ και δημιουργώ προβλήματα σε ανηλίκους και τις οικογένειές τους, αλλά παρατηρώ παραβάσεις στον κινηματογράφο», κατέληξε η Υπουργός και τόνισε για ακόμη φορά πως οι δύο υπάλληλοι υπηρετούν χρόνια στο Υπουργείο αλλά και πως ουδέποτε είχαν κινήσεις τέτοιες ενέργειες. Είπε δε χαρακτηριστικά πως και η ίδια αναρωτιέται για τα κίνητρά τους.